PLANINSKO DRUŠTVO CELJE MATICA                                                        CELJE, 29.03.2007

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 051 338 358

M E D  D E R O Č I M  T E R O M  I N  K A R N A H T O

L E D I N A,  LA BERNADIA,  878 M,

NA VELIKONOČNI PONEDELJEK, 9. APRILA 2007

DO SKRAJNEGA ZAHODNEGA ROBA BENEČIJE,

VSE DO HUMINA OB TILMENTU, SEGA JUŽNO JULIJSKO OBZIDJE,

KI GA GRADIJO JUŽNE BOHINJSKE GORE, KRN, POLOVNIK IN BREGINJSKI STOL,

ONKRAJ DRŽAVNE MEJE PA BREŠKI JALOVEC, VIŠKORŠKA GORA TER VELIKI KARMAN.

VES TA IZJEMNNO DOLGI GREBEN SEKATA LE BISTRA SOČA IN DIVJI TER.

SLEDNJI SVOJO MOČ MOLZE IZ MUZCEV OB MEJI Z REZIJO

IN PO TERU SE ZGLEDUJE NJEGOV LEVI PRITOK KARNAHTA IZPOD VIŠKORŠKE GORE.

MED SOTESKAMA TERA IN KARNAHTE

LEŽI SEDMEROGLAVA ZAKRASELA PLANOTICA LEDINA, LA BERNADIA,

ONSTRAN OBEH TESNI IN ZA LEDINO PA JE ŠE PRED STO LETI

ŽIVELO NEKAJ TISOČ DUŠ V DUCATU SLOVENSKIH BENEŠKIH VASI.

MI SE BOMO DO PRVIH TERSKIH VASI RAJŠI POVZPELI

ČEZ PLANOTICO LEDINO IN SE ČEZNJO TUDI VRNILI PO DRUGI POTI. VABLJENI!

Z NAROČENIM AVTOBUSOM SE OB PETIH, 5.00,

ODPELJEMO S POSTAJALIŠČA PRED PARKIRNO STAVBO OB LJUBLJANSKI CESTI.

Z OSEBNO IZKAZNICO SE PREDSTAVIMO NA MEJNEM PREHODU RATEČE.

ŠE GLOBOKO ZASNEŽENE JULIJCE

OBIDEMO NA SEVERU PO KANALSKI DOLINI IN NA ZAHODU PO ŽELEZNI DEBRI.

DIVJI TER DOSEŽEMO PRED USTJEM NJEGOVE TESNI V ČENTI, TARCENTO, 230 M.

MESTECE OB NEKDANJI FRANKOPANSKI PALAČI
SE JE RAZLILO DALEČ PO RAVNICI IN MARSIKATERI GORJANEC IZ TERSKIH VASI

SE JE UKORENINIL TU V NIŽINI ŠE ZLASTI PO POTRESU LETA 1976.

JUTRANJO VOŽNJO SKLENEMO DVA KILOMETRA BLIŽE TEROVI TESNI,

KJER SE PRED VASJO ČEŽARJE, CISERIIS, ODCEPI POT V ZASELEK ERBA, 261 M.

PRED NEDAVNIM OBNOVLJENI STARI PEŠPOTI SLEDIMO V UZIJUNT, USEUNT, 642 M.

LE ŠE NEKAJ DUŠ ŽIVI V VASICI, KI SE PONAŠA S CERKVICO KRALJICE MIRU.

NARAVOSLOVNA POT PO LEDINI PELJE TOD MIMO NA LONICO, 852 M,

Z DALEČ VIDNIM SPOMENIKOM SVETILNIKOM
IN OGROMNO TRDNJAVO IZ ČASOV PRED PRVO SVETOVNO VOJNO.

DOSEGLI SMO RAZGLEDNI ROB PLANOTICE LEDINE, MONTE BERNADIA.

MED VEČ PODOBNO VISOKIMI GLAVICAMI POIŠČEMO ŠE NAJVIŠJO, LEDINO, 878 M,

IN POD CESTO TUDI STEZO V SLEMENSKO VAS ZAVARH, VILLANOVA DELLE GROTTE.

SESTAVLJAJO JO ZASELKI DOLINA, FUNTIČI, RUŠA IN ZAJAMA, DO 655 M,

KI SO JIH PO POTRESU VZORNO OBNOVILI PO NAČELU LEPO ZUNAJ LEPO ZNOTRAJ.

IZ RUŠEVIN SE JE DVIGNILA TUDI CERKEV SV.FLORJANA Z MOZAIKOM VARVI NAS,

KERAMIKO VSTAJENJE IN KRIŽEVIM POTOM Z BESEDILI V TERSKEM NAREČJU.

ZAVARH JE ZNAN PO UREJENIH KRAŠKIH JAMAH, NOVI JAMI IN DOVICI.

S SLEMENA SESTOPIMO PO BREGEH NAD KARNAHTO V VASICO VIGANT, 581 M,

IN SE SPREHODIMO DO MOGOČNEGA PORTALA PRED VSTOPOM V VIGANTSKO BREZNO.

NADALJNJA POT VODI SKOZI VIŽONT, CHIALMINIS, 676 M,

IN SREDNJO VAS, BORGO DI MEZZO, 622 M, V TAMAR, 588 M,

IZ KATEREGA V DRUGO DOSEŽEMO ROB PLANOTICE NA POČIVALU, 791 M.

TAM SO SE STO LET DOBRO OHRANILI NIKOLI UPORABLJENI TOPNIŠKI POLOŽAJI.

UHOJENA BLIŽNJICA PELJE S POČIVALA PROTI JUGU V SEDILE, SEDILIS, 380 M,

KAMOR JE ŽE BIL IZ ČENTE PRIPELJAL NAPROTI NAŠ VOZNIK.

HOJE NI BILO VEČ KOT ZA SEDEM UR,

ČETUDI NAS PO LEDINI NI PREGANJAL ŠKARIFIČ, TERSKI ŠKRAT Z RDEČO KAPICO.

PRIJAVIMO SE V DRUŠTVENI PISARNI V STANETOVI ULICI 20,

KJER PLAČAMO 18,00 EVROV ZA NAROČENI AVTOBUSNI PREVOZ.

OBILO PRIJETNIH SPOMINOV NA TERSKO BENEŠKO HRIBOVJE

VABILO NAPISAL TONE PRIMOŽIČ

